ডার্বির পর থেকে খুশির আবহ ইস্টবেঙ্গলে। বৃহস্পতিবারের চার্চিল ব্রাদার্স বনাম রিয়েল কাশ্মীর ম্যাচের দিকে অধীর আগ্রহে তাকিয়ে বসেছিল লাল-হলুদ শিবির। ম্যাচ ড্রয়ের কোলে ঢলে পড়তেই ইস্টবেঙ্গলে স্বস্তির বাতাবরণ। 
খেলার ৫৫ মিনিটে ফারহান গনি গোল করে এগিয়ে দেন রিয়েল কাশ্মীরকে। ৬৯ মিনিটে উইলিস প্লাজার গোলে সমতা ফেরায় চার্চিল। প্রাক্তন ইস্টবেঙ্গল তারকা লাল-হলুদ ভক্তদের জন্য সুখবর বয়ে আনলেন। চার্চিল ও রিয়েল ম্যাচ ড্র হওয়ার ফলে বাকি ম্যাচগুলো এখন আলেয়ান্দ্রো মেনেনদেজের ছেলেদের কাছে বড় পরীক্ষা।
কোয়েস ইস্টবেঙ্গলের সিইও সঞ্জিৎ সেন বললেন, ‘‘বাকি ম্যাচগুলোয় আমাদের এখন জিততেই হবে।’’ ডার্বি ম্যাচের পর থেকেই পরিস্থিতি হঠাৎই গুরতে শুরু করে দিয়েছে ইস্টবেঙ্গলের দিকে। আইলিগ চ্যাম্পিয়ন হওয়ার গন্ধ পেতে শুরু করে দিয়েছে লাল-হলুদ শিবির। আইলিগ-এর পয়েন্ট তালিকায় এখনও এক নম্বরে চেন্নাই। ১৪ ম্যাচ থেকে তাদের সংগ্রহ ৩০ পয়েন্ট। ইস্টবেঙ্গল এক ম্যাচ খেলে ২৫ পয়েন্টে দাঁড়িয়ে। চার্চিল ও কাশ্মীর এদিন পয়েন্ট নষ্ট করায় তাদের ঝুলিতে ২৯ পয়েন্ট। দু’ দলই ইস্টবেঙ্গলের থেকে দুটো ম্যাচ বেশি খেলেছে।